Imtella' April 6, 2021 Rapport: Adrian Spiteri Ħamsin sena ilu fil-Gżejjer Maltin kienu jiġi ppubblikati sa sitt kotba fis-sena waqt li llum jiġu ppubblikati mat-800 ktieb fis-sena. Il-Klabb Kotba Maltin din il-ġimgħa jiċċelebra nofs seklu mit-twaqqif tiegħu, xprunat mill-ħsieb li jkattar u jifrex l-imħabba lejn il-kitba u l-qari bil-Malti. Mill-pubblikazzjoni tal-ktieb "Il-Gaġġa" ta' Frans Sammut għaddew 50 sena. Dan kien l-ewwel ktieb għall-Klabb Kotba Maltin li nofs seklu ilu bdiet it-triq tagħha biex tkattar il-qari, l-għarfien u l-imħabba lejn il-kitba bl-ilsien Malti. Klabb Kotba Maltin hija l-ewwel dar tal-pubblikazzjoni Maltija u f'dawn il-50 sena li ilha mwaqqfa ppublikat mal-1,300 ktieb li jitrattaw diversi temi. Hija twaqqfet mill-pubblikatur Pawlu Mizzi b'ibnu Joseph jgħid li l-għan ta' missieru kien li jiżdiedu n-numru ta' kotba ppubblikati bil-Malti fi żmien meta ftit li xejn kien hawn pubblikaturi Maltin. "Dak iż-żmien kienu jiġu reġistrati bejn 4 u 6 kotba fis-sena, ppubblikati minn Malta. Il-ħsieb tiegħu kien kif jista' jkun li jkollna bibliografija, jiġifieri kotba ppubblikati hawn Malta meta ma hawnx pubblikaturi Maltin. Kien ukoll l-istess perjodu post-indipendenza fejn għandek l-għarfien mill-ġdid tal-lingwa tagħna, tal-identità tagħna, tal-kultura tagħna u tal-istorja tal-poplu Malti," spjega Joseph Mizzi. Fost l-aktar pubblikazzjoni popolari tal-Klabb Kotba Maltin fl-aħħar 50 sena hemm il-Miklem Malti ta' Erin Serracino Inglott, id-dizzjunarju tal-Professur Joseph Aquilina kif ukoll l-awtorbijografija ta' Herbert Ganado "Rajt Malta Tinbidel". Fost l-ewwel awturi mal-Klabb Kotba Maltin kien hemm Oliver Friggieri, Achille Mizzi u Trevor Zahra li ppubblikaw l-ewwel kotba tagħhom magħha. Mizzi qal li minkejja li llum jiġu ppublikati mat-800 ktieb Malti fis-sena, l-akbar sfida li qegħdin iħabbbtu wiċċhom magħha l-pubblikaturi Maltin hija n-nuqqas ta' qari fost il-poplu Malti. "Mingħajr il-ktieb int se tkun ħafna iktar fqir. Waħda mill-affarijiet li kien jgħid il-papà kien li bil-ktieb ma staniex, ma sarx sinjur, imma moħħu ma jiflaħx iktar, l-hena tiegħu kien fl-għerf li ġabar mill-kotba, u dan huwa l-messaġġ fundamentali li jsita' jagħtik ktieb." Bil-għan li l-ktieb Malti jinqara iktar, speċjalment mill-ġenerazzjonijiet żgħar, Mizzi qal li l-pubblikaturi qed jaħdmu fuq modi ġodda, speċjalment dawk diġitali, biex il-kitba bil-Malti tkun iktar aċċessibbli. Naf li hemm numru ta' pubblikaturi inkluż aħna li qegħdin naħdmu fuq pjattaformi differenti biex inwasslu l-kotba tagħna u anke l-audiobooks qegħdin isiru sforzi għax hemm bżonn investiment mhux ħazin biex isiru dawn il-ġeneri ġodda, però naħseb li negħlbuhom peress li t-tekonoloġija llum tista' tgħin." Jekk hux mill-ktieb stampat jew dak elettroniku, l-aktar importanti huwa li l-vjaġġ tal-qari jibda minn meta t-tfal ikunu għadhom ż-żgħar u jtul il-ħajja kollha.